Moskovski državni univerzitet

Moskovski državni univerzitet (ruski: Московский государственный университет имени М. В. Ломоносова), poznat i po nazivu Moskovski državni univerzitet Lomonosova, jest istraživački javni univerzitet u ruskom glavnom gradu Moskvi. Osnovao ga je polimat Mihail Lomonosov 25. januara 1755. i predstavlja najstariji i najveći univerzitet u državi. U kampusu univerziteta nalazi se i najviša obrazovna zgrada na svijetu. Prema rang listi QS World University 2018 najbolje je rangiran ruski univerzitet i uglavnom se smatra najprestižnijim univerzitetom na području nekadašnjeg Sovjetskog Saveza. Trenutni rektor je Viktor Sadovničij. Historija Univerzitet je na osnovu inicijative Ivana Šuvalova i Mihaila Lomonosova osnovan naredbom ruske carice Elizabete 25. januara 1755. godine. iako su prva predavanja održana 27. aprila, 25. januar se i danas proslavlja kao Dan studenata u Rusiji. Državni univerzitet u Sankt Peterburgu i Moskvski državni univerzitet su u svojevrsnom rivalitetu u pogledu najstarijeg univerziteta u Rusiji. Iako je moskovski univerzitet osnovan 1755. godine, njegov konkurentski univerzitet iz nekadašnjeg glavnog grada Ruskog Carstva je univerzitet koji kao univerzitet neprekidno postoji od 1819. godine ali se smatra nasljednik akademije osnovane 24. januara 1724. godine i to dekretom ruskog cara Petra Velikog. Prvobitno je, od osnivanja do 1787. godine, bio smješten u prostorijama Državnog historijskog muzeja na Crvenom trgu da bi za vrijeme Katarine Velike prebačen u sadašnju neoklasičnu građevinu na drugoj strani ulice Mohovaje. Glavni objekat univerziteta izgrađen je između 1782. i 1793. a rekonstruiran je nakon Napoleonovog pohoda na Rusiju. U 18. vijeku univerzitet se sastojao od 3 odsjeka: filozofije, medicine i prava. Kasnije su se otvarali i drugi odsjeci i fakulteti ili su od već postojećih prerasli u nove kao što je slučaj odsjeka hirurgije, akušerstva ili kliničke terapije koji su nastali iz medicinskog odsjeka. Od 1940. godine univerzitet je preimenovan u današnji naziv, u čast svog osnivača Mihaila Lomonosova. Trenutno se univerzitet sastoji od nekoliko desetina fakulteta i visokoškoslih ustanova kao i istraživačkih instituta i centara. Članice Prema podacima iz septembra 2009. godine, univerzitet se sastojao od 39 fakulteta i 15 istraživačkih centara. U skorije vrijeme je otvoren izvjestan broj manjih fakulteta a neki od fakulteta su sljedeći: Fakultet za mehaniku i matematiku, Fakultet za računarsku matematiku i kibernetiku, Fakultet za fiziku, Fakultet za hemiju, Fakultet za nauke o materijalima, Fakultet za fundamentalnu medicinu, Fakultet za geografiju, Fakultet za historiju, Filološki fakultet, Fakultet za strane jezike, Filozofski fakultet, Ekonomski fakultet, Pravni fakultet, Fakultet za bioinženjering i bioinformatiku i dr. Reference Vanjski linkovi Službeni sajt